Jeff Dieschburg

De Jeff Dieschburg, gebuer 1998 zu Lëtzebuerg, ass e lëtzebuergesche Moler. Hie gëllt als eenzege lëtzebuergesche Vertrieder vun engem neien zäitgenëssesche Klassizismus.

 Liewen a Wierk 
De Jeff Dieschburg war op der „Section artistique E“ an dem Athenée de Luxembourg an huet duerno fënnef Joer „Arts plastiques“ zu Stroossbuerg studéiert. Wärend sengem Studium huet hie souwuel zu Lëtzebuerg wéi och a Frankräich bei Ausstellunge matgemaach a verschidde Präisser gewonnen.

Dem Dieschburg seng Biller sinn traditionell ausgefouert Uelegmolereien, déi ikonographesch a stilistesch staark u klassesch Wierker vun ale Meeschteren ugeleent sinn. D'Themen, déi hien opgräift, komme virun allem aus der Literatur a Poesie; dëst spigelt sech zum Beispill gutt a sengem Bild Helena vun Troja erëm.

En zu Lëtzebuerg bekannt Wierk vum Dieschburg ass Kingdom Come, e Portrait vun der Groussherzogin Marie Adélaïde. Beim Wierk handelt et sech em eng Juxtapositioun vun der Monarchin mam literaresche Personnage vum Gretchen aus dem Goethe sengem Faust. Eng Villfalt vu Symboler sinn an enger kloer strukturéierter Kompositioun integréiert a bidde räich Interpretatiounsméiglechkeeten. D'Bild gouf an engem offizielle Kader der haiteger Ierfgroussherzogin, Stéphanie vu Lëtzebuerg, presentéiert.

 Rechtssträit a Prozess géint d'Jingna Zhang 
Am Juni 2022 koum et zu engem bal 2 Joer undauernde Rechtssträit mat der bekannter sino-amerikanescher Fotografin Jingna Zhang. Iwwert dës Affär ass weltwäit bericht ginn.

Am Kontext vun der Biennale fir zäitgenëssesch Konscht zu Stroossen gouf den Dieschburg fir säi Bäitrag, deen aus verschiddene Wierker bestanen huet, mam Prix d'Encouragement ausgezeechent. Zou senger Contributioun huet en zweedeelegt Tafelwierk, e sougenannten Diptych, mam Titel Turandot, gezielt, dat fir 6.500 Euro zum Verkaf stoung. Fir des Aarbecht, déi wärend der COVID-19-Pandemie an als Deel vu senge Studie geschaf gouf, huet den Dieschburg eng Moudefotografie vun der Jingna Zhang als Virlag fir dat lénkst Bild benotzt: et sollt déi legendär chineesesch Prinzessin weisen; op der rietser Hallschent vum Wierk ass en ofgeschloene Kapp vun engem Veréierer ze gesinn (e Selbstportrait vum Moler), deen als Allusioun op Representatioune vum Johannes dem Deefer verstane ka ginn. Eng fréier Schoulfrëndin vum Dieschburg trëtt kuerz no der Präisverdeelung op de Plang an huet falsch Behaaptunge verbreet, datt de Moler de Präis speziell fir de lénkse Panel vum Diptych gewonnen hätt, an huet him dozou Plagiat virgeworf. Si huet d'Fotografin Jingna Zhang kontaktéiert, déi d'Moudefoto 2017 am Kader vun engem Shooting fir den Harper's Bazaar gemaach hat, an déi huet de Fall direkt an de soziale Medien thematiséiert. Zousätzlech huet d'Fotografin 15.000 Euro als Entschiedegung gefuerdert, well de Jeff Dieschburg ni eng Lizenz fir d'Foto gefrot hat - eng Fuerderung déi den Dieschburg, vertratt vum Gaston Vogel, zeréckweist.

D'Jingna Zhang huet dem Jeff Dieschburg am Juli 2022 de Prozess wéinst Violatioun vun hiren Auteursrechter gemaach. De 14. Oktober 2022 gouf en éischt Urteel vum Riichter an der Chambre des Référés gesprach. De Verdikt war zugonschte vum Dieschburg. An enger neier Assignatioun huet d'Jingna Zhang den Dieschburg nees ugesicht, dës Kéier um Zivilgeriicht. De Prononcé vum Riichter ass de 7. Dezember 2022 gefall, erëm zugonschte vun Dieschburg. D'Riichter konnte kee Plagiat noweisen. D'Jingna Zhang huet d'Urteel op hire soziale Kanäl kritiséiert an ass an Appell gaangen. Do gouf d'Urteel den 8. Mee 2024 gesprach. Dës Kéier hunn d'Riichter de lénkse Panel vum Jeff Dieschburg sengem Wierk Turandot als Urheberrechtsverletzung zeréckbehalen, an hu festgehalen, datt d'Bild net méi ausgestallt dierft ginn. Zousätzlech misst de Moler fir d'Käschten aus béiden Instanzen opkommen, déi sech op am Ganzen 3.000 Euro belafen.

E bemierkenswäerten Aspekt vun deem Prozess war seng aussergewéinlech Verbreedung op sozialen Netzwierker, wou et méi dacks zu Ausschreidunge koum. Iwwerdeems den Dieschburg sech ganz enthalen huet, wéineg Interviewe ginn huet a keng Presenz op Facebook, X oder Instagram hat, huet d'Jingna Zhang dacks am Laf vun den zwee Prozessjoren iwwer de Fall geschriwwen an hir Onzefriddenheet mat der Situatioun zum Ausdrock bruecht. D'Reaktioune vun uechtert d'Welt waren deels extrem hefteg a virun allem géint de Jeff Dieschburg geriicht, vu Fake Profille mat diffamatoreschen Zwecker bis hin zu Gewalt- a souguer Morddroungen.

Donieft gouf de Moler och kritiséiert weider Kopie gemaach ze hunn. RTL Lëtzebuerg huet him zum Beispill virgeworf, de Leonardo Da Vinci kopéiert ze hunn. Als Stellungnam huet den Dieschburg ervirgehuewen déi Wierker wiere wärend senger Jugend a wärend dem Studium gemoolt ginn - d'Kopie, obwuel anscheinend problematesch aus der haiteger Perspektiv, wär eng bewäert a gängeg Praxis vun traditionelle Moler, fir hiert Handwierk ze léieren an d'Kultur ze verbreeden.

 Um Spaweck 

Kategorie:Lëtzebuergesch Moler
Kategorie:Gebuer 1998